‘ANC blind vir SA’ners se teëspoed’Kuba se vlag. (Foto bloot ter illustrasie: Yamil Lage / AFP) Die DA het Dinsdag gesê hy veroordeel die besluit van die departement van internasionale betrekkinge en samewerkende regering (Dirco) om met hofaksie voort te gaan nadat die Noord-Gautengse hooggeregshof ŉ R50 miljoen-skenking aan Kuba gestuit het. Die party meen die regering is meer besorg oor die behoeftes van Kubane as die teëspoed wat Suid-Afrikaners elke dag beleef. Maroela Media het berig dat die hof verlede week ŉ interdik aan die burgerregteorganisasie AfriForum toegestaan het om die regering se planne om dié reuseskenking te doen, tydelik stop te sit sodat die saak behoorlik ondersoek kan word. Naledi Pandor, minister van internasionale betrekkinge, het ŉ dag ná dié uitspraak aangedui dat die departement egter na die hof sal terugkeer. “Ons bestudeer die uitspraak. Dit is ŉ tussentydse bevel. Daar sal binne 20 dae na die hof teruggekeer word. Ons raadpleeg nou ons regsverteenwoordigers en berei ons hoofargumente voor,” het Pandor in ŉ verklaring gesê. Volgens haar verskaf die African Renaissance-fonds ook nie geld aan enige begunstigde nie, maar humanitêre hulp soos “kos, mediese voorrade of ander vorme van ondersteuning”. Sy sê dié geld lê binne Dirco se begroting en geen ander departement nie. “Dit maak ons woedend dat die ANC-regering kies om geld wat Suid-Afrika nie het nie aan die beweerde ellende van hul Kubaanse kamerade af te staan, terwyl hulle nie ŉ duit omgee oor ernstige kwessies waarmee Suid-Afrikaners bemoeid is nie. “Terwyl sy eie party die Suid-Afrikaanse Inkomstediens (SAID) R102 miljoen belastinggeld skuld en verlede jaar gesukkel het om personeel se salarisse te betaal, dink die ANC dit is steeds ŉ goeie idee om broodnodige geld aan Kuba te skenk en boonop in ŉ duur hofgeding betrokke te raak. Hoe maak dit sin?” het Bridget Masango, die DA se woordvoerder oor maatskaplike ontwikkeling, Dinsdag gesê. Masango meen die lot van honger Kubaanse kinders weeg skynbaar swaar op die ANC se gemoed, terwyl hulle geen aandag skenk aan Suid-Afrikaanse kinders wat toenemend weens hongersnood doodgaan nie. “Sewe kinders het sedert Januarie in die Oos-Kaap aan hongersnood gesterf. Nog ses is weens ernstige wanvoeding in die hospitaal opgeneem. Is dié kinders dan bloot statistieke vir die ANC-regering? Vorm hulle net deel van die geraamde 27% van kinders wat landwyd aan groeiprobleme weens wanvoeding ly?” Sy sê hoewel skenkings aan behoeftige lande op papier bewonderenswaardig kan lyk, is dit eintlik net nog ŉ manier waarop die regering hulp aan sy eie landsburgers weerhou. Volgens Masango hou die ANC hom doelbewus blind vir die teëspoed van Suid-Afrikaners wat deur dié party se deelname aan korrupte aktiwiteite beaam word. “Die ANC-regering moet voedselsekerheid vir die mense van Suid-Afrika prioritiseer. Om geld op hul vriende uit te gee terwyl hul eie land se kinders doodhonger is, is verregaande.”